24PES-526

EH Bildu Nafarroa talde parlamentarioko foru parlamentari Mikel Zabaleta Aramendiak, Legebiltzarreko Erregelamenduan ezarritakoaren babesean, honako galdera hauek egiten dizkio Nafarroako Gobernuko Kultura, Kirol eta Turismo Departamentuari, idatziz erantzun ditzan:

Nafarroako Gobernuak azaroaren 27an iragarri zuen Club Atlético Osasunari Taxoareko 28.244,04 metro koadroko lurzati bat 4.002.312,38 eurotan saltzea erabaki zuela.

Operazioa salmenta zuzenaren prozedura bidez eginen da. Baldintza ekonomikoei dagokienez, erosleak lau epetan eginen du ordainketa: 1.000.578,095 euro sinatzen den unean eta beste hiru ordainketa gero, zenbateko berekoak, 2025eko, 2026ko eta 2027ko ekainaren 30ean.

Saltzen den lurzatia Nafarroako Gobernuarena da 2015eko ekainaren 16az geroztik; izan ere, Gobernuak egun horretan bost lurzati erosi zituen, C. A. Osasunak ordainean emandakoak eta harrezkero Osasunak errentari gisa erabili dituenak. Gogorarazi beharra dago 2022an baimendu zela Taxoareko instalazioetan eraiki gabeko 169.000 metro koadroko lurzati bat saltzea 6,5 milioi euroko prezioan.

Hori dela-eta, honako galdera hauek egiten ditut, idatziz erantzun dakien:

* Nafarroako Gobernuak zertarako baliatuko du azaroaren 27an iragarri zen salmentatik heldu den diru hori?
* Zertarako baliatu dira 2022an Taxoaren C. A. Osasunari saltzea baimendu zen lursailaren salmentan lortutako 6,5 milioi haiek?
* Diru hori –osorik nahiz hein batean– kirol azpiegituretarako baliatzeko konpromisorik edo asmorik ba al da?
* Nafarroako Gobernuak jabetzan al dauka C. A. Osasunak 2015ean ordainean eman eta oraindik hari saltzea erabaki ez den lursail edo lurzatirik?
* C. A. Osasunak zenbat diru zor zion guztira Nafarroako Gobernuko Ogasunari 2015eko ordainean emate hura adostu zenean?
* C. A. Osasunak zenbat diru ordainduko dio Nafarroako Gobernuari 2015etik adostutako lursailen salmenta-operazio guztien truke?

Iruñean, 2024ko abenduaren 6an

Foru parlamentaria: Mikel Zabaleta Aramendia